
Englynion o Glod i'r Gwaith. 


Griffiths yn lew a graffodd,—ar hanes, 
Gŵr hynod a barchodd; 

Medrus yw ei ymadordd, 

Yn iawn bur i weini'n bodd. 


Os Dewi a ddystawodd,—was diwyd, 
Os daear a'i llyncodd, 

Ei lafar a bêr lifodd, 

Sydd ar glawr, oreufawr rodd. 


Hanes y mawr Brydydd hynod, —diliai, 
Sydd deilwng o wirglod; 

Tau Gimel! mewn têg amod, 

Wnaeth waith o eglurwaith glod. 


1 Y ffug-enw a arfera Mr. Griffiths, yn gyffredinol. 


D.E. 

At y darllenyddion. 


Wrth ysgrifenu hanes bywyd un rhyw ddyn, yn enwedig Gweinidog yr Efengyl, y mae'r 
ysgrifenydd yn argoed i lawer o gollfarnau oddiwrth lawer math o ddywedodd ragor neu lai, fel 
hyn, neu fel arall. Yr ydwyf yn dra adnabyddus o hyn; gan hynny ni ddysgwyliaf lai gafodd fy 
ngwell o lawer o'm blaen i. Er na fyddai hyn byth yn fy rhwystro i ysgrifenu hanes bywyd Mr. 
Dafis; etto yr ydwyf yn dymuno ar y darllenwyr ddeall, na chymmeraswn mo hono mewn llaw, 
oni fuaswn gwedi derbyn anogaeth, nid y lleiaf, gan lawer o gyfeillion ac adnabyddiaeth anwylaf 
Mr. Dafis. Dywedaf hyn, na chaiff dim yn y mesur lleiaf ei gyhoeddi, nad oes dyst byw, neu brawf 
ysgrifenedig am ei wirionedd. Gofyna y darllenwr cynhenllyd efallai,—Pa ham na ddywedodd fel 
hyn?—Pa ham y darfu iddo beidio sylwi ar yr amgylchiad hwn, neu 

acw?” Attebaf,—Tydi sy'n gwybod am hynny, poed drwg; gan y gallaf dystiolaethu yn wyneb y 
byd, na ddarllenais ac na chlywais ddim a brofai fod Mr. Dafis yn euog, oddiar egwyddor ac 
anian ddrwg, gwedi gwneud niwed gwirfoddol i neb yn y byd. Ond nid oes neb heb ei fai; ac nid 
ydwyf yn myned yn nghyd ag ysgrifenu hanes bywyd gŵr difai. Na thybia hyn, ddarllenydd, ond 
dywedaf hyn wrthyt, fel ag y cei farnu, wedi darllen yr hanes byr yma o'i fywyd; y fydd yn 
anhawdd iawn i gael ei ail. Ni'th flinaf yn hŵy fel hyn, canys fel y dywedodd Mr. Dafis ei hun, 


“Digon sydd ddigon, 


Cormodedd sydd flin.” 


T. Griffiths. 


[Page 1] 


Cofiant, &c. 


Y Parch. D. Dafis a anwyd yn 1745, o rieni cyfrifol a chymmeradwy, yn y Goitre-Isaf,Z yn 
Ngheredigion, yn agos i Lanbedr-Pont-Stephen. Ei dad oedd ddyn a berchid yn ei gymmydogaeth 
fel Cristion hawddgar a chymwynasgar. Bu farw mewn oedran têg, Medi, 1795.* Ei fam, yr hon 
oedd hefyd fel ei dad, yn dda ei chymeradwyaeth gan bawb a'i hadwenai a fu farw o flaen ei 
gŵr. Mr. Dafis ydoedd yr henaf o bump o frodyr, y rhai a ddewisasant oll alwedigaethau 
gwahanol i Mr. Dafis, ond ei frawd Benjamin, yr hwn oedd Weinidog parchus a chymmeradwy yr 
Efengyl. Sonir am dano yn helaethach etto, fel ag y byddir yn myned yn y blaen â'r hanes. 
Thomas fu fyw flynyddau yn y Pentreshôn, yn agos i Lanbedr, lle y bu efe farw, a lle y mae mab 
iddo yn byw yn bres- 

ennol. Timothy, yn y flwyddyn 1801, yn mis Mai, a aeth gyda llawer o'i gydwladwyr i'r Amerig, 
ac a diriodd yn iach ar y 4ydd o Awst, yn yr un flwyddyn, yn Baltimore. Ar y daith bu math o 
frech wên ar fwrdd y llong, a bu farw llawer o blant; yn mhlith y rhai yr oedd merch fechan i 
Timothy. Mae ef wedi marw yn bresennol. Bu farw, os ydwyf yn deall yn iawn, yn rhyw fan ar yr 
Ohio. Y mae Joseph etto yn fyw, ac iddo feibion mewn sefyllfaoedd parchus yn mhlith y 
Bedyddwyr, fal Gweinidogion yn Lloegr. 


Mae yn bur debyg fod meddyliau hybarch am Dduw, yn dechreu gwreiddio yn nghalon 
Mr. Dafis pan yn ieuanc iawn; yr hyn yn dra thebyg a achosodd ei fwriad i lynu wrth waith Duw. 
Y mae ei ddisgrifiad o hono ei hun pan yn ieuanc, yn naturiol iawn, ac yn rhoddi lle i ni gasglu 
fod y sylw uchod yn wir. Yr esiampl a gafodd yn nheulu ei dad, a effeithiodd gymaint arno fel ag i 
fagu ynddo, yn moreuddydd ei ddyddiau, yr argraffiadau hynny a lynasant wrtho hyd ei 
ddiwedd. 


“Gwel'd fy nhad yn plygu'i liniau, 
Mewn defosiwn hwyr a borau, 


2 “Diolch byth i'm Duw tra byddwyf, 

Am y gartref gynta' ges; 

Goitre isaf ail glyn Gosen, 

Heb nac oerni mawr na gwres.” D.D. 

3 Ychydig cyn ido farw, dywedodd, “Yn awr y gollyngi dy was mewn tangnefedd.” 


4 

Barodd immi'n blentyn gyntaf 
Feddwl am y Duw goruchaf.” 


A yn mlaen, ac a ddywed, 


“Wrth fugeilia'n blentyn egwan, 
“Deutu wyth neu naw mlwydd oedran, 
Ar y banc mewn rhedyn tewon, 
Rhwng y defaid a'r da duon, 

Syrthiais gyntaf ar fy neulin,” &c. 


Derbyniodd Mr. D. Egwyddorion cyntaf dysgeidiaeth, mewn ysgolion cymmydogaethol, nes yr 
aeth at ei berthynas, y Parch. Joshua Thomas,* Llanllieni, lle y bu oddeutu blwyddyn a hanner. 
Bu hefyd hynny, sef Mr. David Jones, o Lanybyther, (yr hwn a ddygwyd i fynu yn athrofa 
Caerfyrddin; ac yr oedd yn ysgolhaig rhagorol, yr hyn sydd adnabyddus i lawer sydd yn fyw yn 
bresennol,) a Mr. T. Lloyd, o Langeler, offeiriad enwog a dysgedig, &c. Nid ydym yn meddu ar 
nemawr o'i hanes yn yr amser yma, ond yn unig iddo wneud cynnydd rhagorol mewn 
dysgeidiaeth, nes iddo, gyda bwriad at y weinidogaeth, fyned 

i'r Ysgol Ramadegol yn Nghaerfyrddin, o dan olygiad Dr. Jenkins,? yr hwn hefyd oedd gyd-ofalydd 
â'r Parch. Samuel Thomas dros yr Athrofa. Yn yr ysgol nid arosodd ond pedwaran blwyddyn, o 
herwydd derbyniwyd ef i'r athrofa. Yr oedd yr athrofa yr amser hwn yn uchel ei 
chymeradwyaeth, yn enwedigol, oblegyd bod Ymneillduwyr ac Offeiriaid yn cael eu dwyn i fynu 
yma. Yn mhlith cyd-ysgolheigion Mr. Dafis, yr oedd yno rai a lanwasant wedi hynny, sefyllfaoedd 
uchel yn Nghymru a Lloegr; nid oes yn bresennol yn fyw o honynt ond pump. Yn mhlith yr 
Ymneillduwyr, y gellir enwi y Parch. J. Davies, o Lundain, Parch. Theophilus Edwards, o'r 


4 Tad y diweddar Barch. Timothy Thomas o Islington. Joshua Thomas oedd weinidog hynod ei gymmeradwyaeth. 

5 O herwydd henaint Mr. Thomas, &c. cafodd Dr. Jenkins ofal yr Athrofa yn gyfan gwbwl gan y goruchwylwyr. Bu Dr. 
Jenkins cyn hyn, yn cadw ysgol yn Llanfyllin, yn y Gogledd, lle y bu y diweddar Dr. Abraham Rees, o Lundain, (gyda 
yr enwocaf yn ei oes,) yn ysgolhaig iddo. 


Taunton, a'r Parch. Benjamin Evans,$ Stockton ar y Tees, (brawd y diweddar Mr. W. Evans, gynt o 
Benalltybie, Ceredigion, ac ewythr i Mr. Evans, yn bresennol o'r Faenor, Penfro,) y rhai 

a barhausant yn gyfeillion parchus iddo, a chanddo, hyd ei fedd. Sylwir yn mhellach am danynt, 
efallai, yn y blaen. Yn mhlith yr offeiriaid, dau sydd fyw, y Parch. Mr. Jones, o'r Lewisham, a'r 
hybarch Archdêon Beynon, o Landeilo-fawr, Swydd Gaerfyrddin, yr hwn, er ei fod yn 
gwahaniaethu mewn syniadau crefyddol oddiwrth Mr. Dafis, a ddangosodd iddo barch parhaus 
tu hwnt i'r cyffredin o ddynion, yr hyn mae ef wedi gydnabod yn anrhydeddus, trwy roddi i Mr. 
Beynon y cymeradwyaeth mwyaf, o ran ei ymddygiad a'i wybodaeth, fel ysgolhaig, ac fel 
Cristion. Da yr haeddai glod am ei ymddygiad tuag at Mr. Dafis. Nid oedd rhagfarn a balchder (y 
rhai nid ydynt yn weddus i Offeiriad na Phregethwr) yn ei attal i sylwi ar ei hen gyd-ysgolhaig, ac 
i dalu iddo barch annysgwyliadwy gan Mr. D., fel ag y dywed ef ei hun. Yn mhlith y rhai fuont 
feirw o flaen Mr. D., o'i gydysgolheigion, y gelli enwi y canlynolion:—Y Parch. Mattew Austis, o'r 
Bridport; Parch. W. Howell, gynt athraw yr athrofa yn Abertawe, (yr hon wedi hynny a 
symudwyd i Gaerfyrddin;) Parch. Abel Edwards; Mr. John Phillips, 

brawd i Mr. Phillips, o Glapham, yn agos i Lundain, yr hwn a fu yn gynhorwr i Mr. Fox, yn ei 
ymdrech (contest) nodedig yn Westminster; a'r Parch. Josiah Rees, Gelligron, tad y presennol 
ddysgedig Dr. T. Rees, o Lundain. Y rhai hyn ydynt yn cyd-orwedd yn y tŷ rhagderfynedig i bob 
dyn byw— 


“Dâ oer wely daearolion.” 


Yn fuan wedi iddo derfynu ei amser (sef pedair blynedd) yn yr athrofa, cafodd wahoddiad gan yr 
eglwysi fu dan ei ofal, i weinidogaethu yn eu plith; cydsyniodd â'u cais 1af o Ionawr, 1769. Y 
Parch. D. Lloyd” oedd gyd-weinidog ag ef. 


6 Un o gyfeillion anwylaf Mr. Dafis ydoedd. Gohebasant lawer yn y modd mwyaf caruaidd. 

7” Tad y Dr. Charles Lloyd, o Lundain. Ydoedd ddyn o dalentau eurwych, ac yn ei ddyd gyda'r enwocaf yn mhlith yr 
Ymneillduwyr. Bu farw ar y 4ydd o Chwefror, 1779; a gadawodd enw tra clodfawr ar ei ôl, ac a gofir yn fynych gan 
lawer hyd heddyw yn yr eglwysi. 


Yn mhen amser ar ôl marwolaeth Mr. Lloyd, dewidwyd ei fab, Mr. Richard Lloyd, i fod yn 
gyd-weinidog â Mr. Davies. Ar symudiad Mr. Robert Gentleman,* o Caer- 

fyrddin, cafodd Mr. Lloyd, ei ddewis yn ei le ef yn yr Athrofa. Etifeddodd alluoedd godidog ei 
dad, ac a fu yn glodfawr fel gweinidog, ac fel athraw yn ei oes, ac yn ei genhedlaeth, nes y bu 
farw yn mlodau ei amser a'i ddefnyddioldeb, Medi 27fed, 1797. Cymmeradwya Mr. Dafis ef yn 
hynod wrth ysgrifenu at ei frawd, y Parch. B. Dafis, o Evesham, oddeutu yr amser y bu farw Mr. 
Lloyd. 


“Mr. Lloyd, ar ôl oddeutu tair wythnos o attaliad dwfr, (retention of urine,) heb lawer o 
boen ymddangosiadol, a fu farw y dydd o flaen y Gymmanfa Athrofaol,” &c. 

Fel hyn y bu farw dyn mawr, os nid y mwyaf mewn gwybodaeth, talentau, ac ymadrodd, o 
Weinidogion Cymru, yn y 37fed mlwydd o'i oed.” 


Oddeutu'r amser hwn cafodd Mr. Dafis ei hun ei gystuddio yn lled drwm, gogymaint, fel 
ag yr oedd (meddai) yn meddwl yn gryf fod amser ei ymdattodiad yn agoshau. “Y mae gennyf,” 
eb efe, “gynnothrwy y Dr. Dafis, ac nid oes eisiau ei well; ond nid ydwyf yn cael neb yn werth ei 
gynghor, ond yr hwn a all gyfodi y meirw.” Yn Awst gwellhaodd ychydig. Yn y cyfamser, Dafis o 
Lanybri; Peters, o Gaerfyrddin; Dafis, o Lanedi; a Griffiths, o Lechryd, a weiniasant yn yr eglwysi. 
Yr oedd ganddo serch nid bychan at yr eglwysi dan ei ofal, er iddo gael ei ofidio yn fawr gan 
lawer o amgylchiadau a gymmerasant le yddynt; lawer o honynt yn tarddu oddiar anwybodaeth, 
sêl bleidiol, a rhagfarn; ereill, oddiwrth dymherau cynhenllyd dynion ymrysongar, byrbwyll, ac 


“Boed fy niwedd i fel yr eiddo yntau.” 
8 Sais ydoedd Mr. G, ac yn byw dros amser yn Rhydygoes, yn agos I Gaerfyrddin, lle yr oedd yr Athrofa hefyd o dan 
ei ofal ef. Chwedi lled ddigrif a adroddir am dano. Yr oedd simne, o herwydd drygioni rhyw rai yn Rhydygors, yn 
methu tynu mwg; gofynnodd i feistwn yn y gymmydogaeth, beth oedd i mneyd. “O, (ebe'r gŵr,) mae yn rhaid rhoi 
presbyterian ar ei phen hi.” “Presbyterian! Beth yw hwnw?” “Peth sydd yn troi gyda phob gwynt ydyw,” ebe'r 
meisiwn. Presbyterian oedd Mr. Gentleman, ac o herwydd hyn trodd ymaith, ac a ddigiodd yn fawr, gan feddwl fod 
y meisiwn yn cyfeirio ato ef. 
9 Yr oedd y Gymmanfa a gedwir yn awr yn flynyddol, yn Heol Awst, Caerfyrddin, o dan yr enw fod cysylltiad 
rhyngddi â'r Athrofa, yr amser hwn, yn perthyn yn fwy uniongyrchol i'r Athrofa a'i materion; ond y mae amser, yn 
nghyd ag amgylchiadau ereill, (gobeitio mai nid rhagfarn,) wedi gwneuthur cyfnewiadau mawr. Da fyddai pe buasai 
gwell, a'r Athrofa a'i helynt yn cael eu hystyried yn flynyddol. 


7 


anystyriol. Yn Mawrth, 1814, y darfu iddo, o herwydd fod ei gyd-weinidog, Mr. J. Jones, yn cael 
ei gyhuddo o ymddygiad anfoesawl ac anweddaidd iawn, (yr hyn nid oedd yn cael 

ei gredu gan bawb o'r cynulleidfaoedd,) gael ei ofidio yn chwerwdost, gymaint, fel ag y 
penderfynodd i roddi i fynu y Weinidogaeth, yn y llefydd dan ei ofal. Ymddygodd fel Cristion ar 
yr amser hwn, trwy gyhoeddi ei fwriad, a boddloni, a chynnyg, yn gyhoeddus, i roi i fynu bob 
hawl ysgrifenedig, a phob peth arall perthynol i'r Capelydd yn ei feddiant, fel ag y byddai 
iddyntgael pob chwareu têg i ddewis y sawl a fynent, os byddent yn ewyllysio rhyw rai heblaw 
ef. Ond gwyddai pob dyn ystyriol, call, a difiriol, ei werth yn well o lawer; am hynny, ni 
chytunasant â'i gynnyg, er y byddai hynny, mae'r bur debyg, yn dderbyniol iawn gan lawer ag 
oeddynt yn caru sŵn heb ddim sylwedd, yn hytrach nâ buddioldeb tragywyddol y gwrandawwyr. 
Ond nid oed un Eglwys, hyd heddyw, heb yr annoeth yn perthyn iddi; y rhai ydynt niwed nid 
bychan i gynnydd crefydd Crist. Rhodiwn mewn doethineb tuag atynt. Cyhuddwyd Mr. Dafis o 
greulondeb tuag at Mr. J. Jones; a bod hynny yn codi oddiar ormod sêl dros ei bwnc ei hun; 
(canys yr oeddyt yn gwahaniaethu mewn llafar, os nid mewn meddwl, y naill oddiwrth y llall;) 
ond nis 

gall fod y cyhuddiad hwn yn wirionedd, fel ag y dywed yn nawr, hyd y nod y rhai ag oeddynt y 
pryd hwnw yn uchel eu cri yn erbyn Mr. Dafis. Y maent wedi gweled eu camsynied. Am ei sêl, 
caiff atteb drosto ei hun, pa un a oedd hi tu hwnt i fesur, neu beidio. Mewn llythyr at ei gyfaill, y 
mae ef yn dywedyd fel y canlyn:—“Yr ydwyf yn cael fy hollol foddloni, y gall fod Dr. Priestley, a 
phersonau o'i blaid ef, yn Gristionogion da a duwiol. Y mae gennyf yr un meddwl am John Calfin, 
a Dr. Crisp, a'i ddyscyblion. Eisteddwn yn llawen yn yr un cymundeb â hwynt, gyda hyfryd obaith 
o dreulio tragywyddoldeb gyda hwynt ar ôl hyn.” Mewn cymanfa yn Llechryd, yn 1791, yn fuan 
ar ôl terfysgoedd cywilyddus Birmingham, lle y llosgwyd tŷ a llyfr-gell werthfawr y Dr. Priestley, 
(y dyn enwocaf yn ei oes,) yn nghyd â'i holl offer philosophaidd, &c. Cynnygodd Mr. D. 
Benderfyniadau i ddangos eu casineb at y fath ymddygiad, yn nghyd â'u cydymdeimlad â Dr. 
Priestley, yn ei golled fawr. Anfonwyd y penderfyniadau at y Dr. Priestley, trwy law y Parch. 
Josiah Rees, o'r Gelligron. Yr oedd yr ymddyg- 

iad hwn yn ganmoladwy iawn ynddynt, gan nad oedd yno ond Trindodiaid ac Ariaid, heb ond un 
Undodwr, ar y mwyaf, yn eu plith. Er nad oedd yn fynych, wrth bregethu, yn arferol, o aros ar 
bynciau dadleugar; etto, pan y byddai, nid oedd yn ddieffaith; rhoddai ergydion a deimlid gan ei 
wrthwynebwyr; ond yn fynychaf mewn modd efengylaidd. Barned ereill drostynt eu hunain, fy 
marn i yw, ei fod yn feius am hyn; sef, pregethu rhy fach ar bynciau a wrthwynebid gan ereill. Pe 
byddai hyn wedi ei gyflawni gan Bregethwyr ei amser ef, a chwedi hynny, gwelid yr Eglwysydd ag 
sydd dan ein gofal ni yn bresennol yn fwy unol eu barn.!9 Sylwir arno yn ei le priodol fel 
pregethwr. Ar y pwnc o'r Drindod, bu ymddadleu rhyngddo a'r Parch. D. Saunders, yn awr o 
Ferthyr, pregethwr parchus yn mhlith y Bedyddwyr; yr hyn a 

roddir i'r darllenwyr mor lawn ag y gellir, fel ag y cafodd ei anfon y naill at y llall. 
Ymddyddan Brawdol.!! 


D. D. 


Undod, nid Trindod, yr un-Duw,—a ddeil 
Addolwyr y gwir-Duw; 

Dwl, tra-dall, sy'n dâl tri-Duw, 

Myn y doeth mai un yw Duw. 


Pwy gwyna od â Paganiaeth,—o Gymru, 
A gau amryw dduwiaeth; 

Fydd brenin, neu werin waeth, 

O deuantii un Duwiaeth? 


10 “Pregethwch ar ddyledswyddau o hyd, (ebe rhyw un,) peidiwch cyffwrdd â dim dadleugar, ac yna gwelwch eich 
Eglwysydd yn llawn.” O beth? O bob cymysgedd; pob un yn cael ei foddloni yn ei farn ei hun, a phob un yn esbonio 
geiriau dau-feddwl, fel ag y myno ei hun. “Armin yw G.” Medd un. “Nage, Ariad yw,” ebe'r llall. Nage, a nage, heb un 
lê gywir yn y diwedd. 

MU Gwybedded y darllenydd deallus, ac adnabyddus o reolau caeth Barddoniaeth, nad ydyw'r ymddyddan prydyddol 
rhwng Saunders a Davies, yn cael ei gynnyg iddo fel yn unol â'r rheolau; ond fel Englynion yn cynnwys synnwyr 
neillduol. Buasai Barnydd da yn eu hadolygu, ac yn eu cyfnewid, oni fuasai ofn y byddai hynny yn ymwneyd â 
sylwedd yr Englynion, yn fwy nâ'u rheol. Dealled y darllenydd hefyd, fod y ddau yn deall rheolau Barddoniaeth, ond 
fod byrbwylldra, efallai, yn eu rhwystro i osod pwys ar ofalu am reol. 


9 


D.S. 


Trindod, mewn Undod, yw'r un-Duw,—a ddeil 
Addolwyr y gwir-Duw; 

Dwl, tra-dall, sy'n dal tri-Duw; 

Trinia'r doeth y tri'n un Duw. 


Onid ydyw'r Gwrthdrindodiaid—deillion, 
Dan d'wllwch yn ddiriaid; 

Y ple sy'n unig o'u plaid; 

lôr all agor eu llygaid. 

Undod, wâd Drindod, er un-dyn,—Trindod 
Wâd Undod yn dyŷn-dyn, 

Yn wir nid all yr un dyn, 

Yn dde' dystio'r ddau destyn. 


Rhyw fodau amlha eu rhifedi,—diau 
Fod Duw fyth o'r unri” 

Onid un oedd ein Duw ni?— 

Tro annoeth roi tri inni. 


D.S. 


Cyhoeddus yw'r camgyhuddiad,—d'wedaf, 
On'd ydyw'n beth irad; 

Dew'ŷd Tri Duw, fel trwy hwdiad, 

A ni'n dâl un yn dy wlad! 


Un Duw Naf oedd ein Duw ni,—Un etto, 
Awn at ei Fawrhydi, 

Un gwrol yn rhagori, 

Yn gwneud y tro, ac nid Tri. 


Gan hyny pa'm gwenwynai,—meddyliau 
Meddalion a draethai 


10 


'N bod â thri, heb wad wrth rai, 
Wiw-ddyn peth gwell a wyddai? 


Un Duw ni wada un-dyn,—os unwaith 
O synwyr i 'mofyn; 

“R 'ym ninnau oll o ran hyn, 

'N arafaidd a dirofyn. 


D. D. 


Rhwygwyd, diranwyd gwirionedd—y Beibl, 
Gan bobloedd ar oledd; 

O bob barn êdoes farn a fedd, 

Ond un Duw yn y diwedd. 


Ariad, Undodiaid, Trindodwyr,—unen', 
Pob enw yn hoff frodyr, 

Gwir a dinag gredinwyr, 

Duwdod, ac undod yw'r gwir. 

Yr hwn un awr wahana,—y nesa' 
'N o nawsaidd gytuna, 

Y gŵr roi'ch Dri Goruwcha, 
Taro'n un y tri a wna. 


Gan lwch o d'wllwch nid allaf—weled 
lawn oleu'r pen cyntaf, 

Da oedd y gair diweddaf, 

Ei gofio a'i goelio gaf. 


D.S. 


Mae gwahaniaeth beth yn bod,—rhwng credu 
'R Creawdwr fod Trindod 

Etto'n Un-Duw, tan Undod, 

Dyall fi, a'r dull o'i fod. 


Y dull /does a'i dealla,—dirgelaidd, 
O'r golwg yw hynna, 


Tri'n un sydd yn destun da; 
Testun, gair Duw a'i tystia. 


Rhyfedd o'r diwedd ŵr da,—na welech 
Chwi waelod, a dd'weda', 

Os gwelwch, (mi ddysgwylia',) 
“Nghalon i a lawenha. 


D. D. 


Gwag.waith i chwi gyfieithu, —dy golled, 
Os gellwch iawn gredu 

'N fanol a phenderfynu, 

Pwnc, meddwch, sy'n d'w'llwch du. 


Troi'r iaith i bêr-iaith Brython,—ofynir 
Yn fanol cyn credon', 

Credu 'air cywir Duw Iôn, 

Nid allant cyn deallon'. 


Yr hen brudd sy' gudd nis gwyddir, —synwyr 
Ei sain nes eglurir, 

Seliedig, guddiedig, gwir, 

Y geiriau nid agorir. 


Y dull ag nis deallwn,—heb haeru 
Na'i gwadu ni gedwn; 

Onid diles y daliwn, 
Eiriau disynwyr dan sŵn. 


Nis gellwch ddodi allan,—un dull 
Nas deallwch eich hunan, 

Un Duw glwys, wel llygad glân, 
Trwy d'wll'wch tri y dallan'. 


Dod gynghor têg i anghall,—na ddamnio, 
Er haero ŵr arall, 
Eisiau coelio gair nas gall, 

Un o'r ddau'n wir ei ddeall. 


Athan'* dan geulan o'n golwg,—diriaid, 

Ei daran a'i gilwg; *Athanasius. 
Yn taenu mae tân a mwg, 

Yn dallu ni â'i dwll-wg. 


Mewn enwau'n dri mae'n unig,—yn meddwl 
Y Moddiad dysgedig; 

Duw, mab Duw, heb wŷn na dig, 

'R un ydyw'n ddiranedig. 


Yn glod rhow'n undod i'r Un-Duw,—a gras, 
Ag urddas y gwir Dduw, 

Treio dywedyd fod tri-Duw, 

Yw taeru'n ddwl fod tri'n Dduw. 


D.S. 


Dealler nad dâ dywyllwch,—i'r bobl 
Yw'r Bibl llawn harddwch, 

Gole' yw fel y gwelwch, 

A llwyr i fynu o'r llwch. 


Tri dystia tra diestyn—yw'r haeriad, 
Er hwyred gwnâi dderbyn, 

O coelio'r gair heb golyn, 

Y modd o hyd y mae hyn. 


Da hollol y dealli,—a dystia, 
Dy destun a goeli, 
Am y modd mae'n gam i mi, 
Nag arall ei ragori 

A dystia coelia ddyn cu,—gan feddwl, 
Na fydd it' ddifaru, 


Tafl i'r llwch d'w'llwch dâ, 
Goleu yw hyn heb gelu. 

Treio d'wedyd fod tri Duw,—ni wnaethum; 
Annoetha dal dau Duw; 

Un yn dal wy'i'n enw Duw 

'N dŷn-dŷn, nad oes ond un-Duw: 


A'i fod, Iôr hynod ei rinwedd,—ddri tyst 
Ydyw'r testun cyfannedd, 

Yn wastad da in' eistedd, 

Ŵr mwyn hardd a'i air mewn hedd. 


Annog ereill, ddyn gwrol, —i'w gredu, 
Rhag gw'radwydd tragwyddol, 

Cred hefyd, cry' a dwyfol 

Yw Duw Naf, na âd e' nol. 


Am y Moddiaid” eu 'meddwl,—nis cy'mra'i 
Mysg amryw mo'r trwbwl, 

Gwibio mae rhai'n yn gwbwl, 

Ac yn d'weyd yn digon dwl. 


Cynghora, dysga, ddyn da,—deallus, 
Y deillion bob oedfa; 

Minnau'n wir, ŵr mwyn, a wna', 

Fy ngoreu'n fwyn gâ ara”. 


D. D. 


“Rym ni'n dau o'r mwyn duedd,—pan gair 
I goroni gwirionedd, 

I ni rhoed Duw'r anrhydedd, 

Gloddio i mewn i glawdd a'i medd. 


Profwyd ag arswyd gorsedd,—a chleddyf, 
Ni chladdwyd gan wylledd, 

Ac er anair, gwirionedd 

Saif byth, nid â fyth i'w fedd. 

22 Yn dal tri dull ar yr un Bod, ac nid tri Bod ar yr un dull. 

D.S. 


Nyni'n dau yn y diwedd—gydunwn, 
Gad yna bob gwagedd, 

Gair anwyl yw gwirionedd, 

Twria'n ddewr i'r tir a'i medd. 


Yma y terfyna y rhan gyntaf o'r ymddadleu prydyddawl, lle y gwêl y darllenydd enghraifft o'r 
ysbryd hwnw a weddai lywodraethu pob dyn, pan yn ymddadleu ar bynciau crefyddol. Deuai 
goleuni i'r golwg i lawer ymofynnydd, a chariad brawdol a lenwai bob calon, er y byddai, efallai, 
yr ymddadleuwyr yn gwahaniaethu llawer y naill oddiwrth y llall. Parch mawr sydd ddyledus i 
Mr. Dafis, ac i Mr. Saunders, am eu hysbryd Cristionogaidd. Os bydd ein lle yn rhoi, rhoddwn etto 
cyn y diwedd yr ail ran o'r ymddadleu. Wrth hyn y gwêl y darllenydd, pa beth oedd barn Mr. 
Dafis, ar bwnc cyntaf y Grefydd Gristionogol, yn yr hon gred y parhaodd hyd ei fedd, ac ni 
thynodd yn ôl. Dylaswn, cyn hyn, sylwi ar Ordeiniad Mr. Dafis i'r swydd Weinidogaethol, a phwy 
oedd y Pregethwyr yn bresennol. Er boddhad i lawer, gan nad ydyw yn rhy ddiweddar etto, 
rhoddaf iddynt y rhan amlaf o enwau y pregethwyr ag oedd yn bresennol. Ordeiniwyd ef yn y 
Llwyn, 

ar y 15fed o Orphenaf, 1773. Oeddynt yn bresennol y Parchedigion canlynol, —David Thomas, 
Llanedi; David Williams, Caerdyf; Dr. Jenkins, Caerfyrddin: David Griffiths, Llechryd; William 
Llewelyn, Hay; Evan Griffiths, Capel Sion; Phillip Charles; Thomas Lloyd; Solomon Harries, 
Abertawe; Samuel Davies; Josiah Rees, Gelligron; Daniel Williams, Watford; Simon Williams; 
Morgan Jones; Daniel Gronow, o'r Bala; David Lloyd Brynllefrith. 


Yn mhen oddeutu blwyddyn ar ôl hyn, aeth ar daith tua'r Iwerddon. Y mae yn rhoddi 
hanes y daith yma yn lled ddigrif, mewn llythyr at ei gyfaill, y Parch. Josiah Rees, Gelligron. Aeth 
yn mlaen trwy Aberystwyth a Machynlleth. Galwodd yn Mallwyd, pentref bychan mewn bro 
gyfyng, yn hyglod am ei bod gynt yn drigfa gŵr enwog iawn, o'r enw Dr. Dafis, yr hwn a 
anrhegodd yr Eglwys blwyfol â thŷ ac â thir, dan yr amod y byddai i'r Offeiriad, 

13 Daniel Gronow, a fu yn gweinidogaeth gyda Mr. Dafis, dros amser, yn y Ciliau a manau ereill, oedd ddyn o 
dalentau cryfion iawn, ac yn gymmeradwy iawn fel Pregethwr. Symudodd i'r Bala. 

pwy bynag fyddai, gadw ysgol, neu roi lletyaeth barhaus i'r Ysgolfeistr, yr hyn nid yw yn cael ei 
wneuthur wedi'r cwbl. Yma y cafodd ei foddloni yn fawr yn ei driniaeth, lle y galwodd wrth 
ddrws tafarndy i gael ychydig i yfed, yn enwedig yn ymddygiad meynaidd yr eneth yn gweini. 
Cyfrôdd yr Awen, ac a ganodd i Mallwyd— 


Yn mhell mae clod i Mallwyd, —am ddyfais 
Hen Ddafis ei phrophwyd, 

Goreu beth o gwrw a bwyd, 

Ar eneth oreu anwyd. 


Aeth yn mlaen heibio i Ddinas Mawddwy, a chwedi dyfod i Bwlchgroes, wrth weled ei 
uchder, &c. Y mae ef yn dywedyd, 


Bwlch y groes balch ei groesi, 
Ei ail fyth na welwyf fi. 


Pregethodd mewn amryw fanau yn y Gogledd, fel ag y cafodd gyfleusdra i farnu am 
egwyddorion, gogystal ag ymddygiad y Gogleddwyr. Dywed am broffesgyr crefydd, eu bod yn 
Gristionogion da, ond anwybodus a gwan iawn. Am y lleill, nid yw yn dywedyd y peth o dyngu 
yn enw y Diawl. I ganmoliaeth eu Duw, sef y Diawl, y cyfansoddodd yr englyn canlynol: — 

Y Diawl a ddena ddynion—mwyneiddwych 
Mynyddau Caernarfon; 

Duw mawr ydyw ym Meirion, 

Ond Duw mwy etto ym Môn. 


Oddiyma aeth trosodd i Dublin, yr hon, oblegyd ei haflendid yr amser hwnw, yn nghyd ag 
anweddeidddra mochynnaidd llawer o'i thrigolion, a barodd i'r Awen angu'n llym fel y canlyn:— 


Ach! Ddulin, Ach! Wyddelod, —mor ffiedd 
Ei buchedd a bwchod; 
Anfwyn i drwyn eu drewdod, 

Yn y dre, pwy pwy ddoda'i dro'd? 


Yn y flwyddyn ganlynol, sef 1775, y priododd Mr. Dafis, ar y 15fed o Dachwedd, â 
Meistresan Anne Evans, o'r Voelallt, Ciliau-Ayron, Ceredigion, dynes ieuanc, hardd, a 
chymmeradwy, ac o dylwyth parchus. Y mae hi yn fyw etto, a thra bo perchir hi gan gannoedd o 
dlodion y gymmydogaeth, am ei helusengarwch iddynt, hyd at ddrygu braidd ei hamgylchiadau 
ei hun. Da boed iddi. “Yr hwn sydd yn rhoddi i'r tlawd, sydd yn rhoddi benthyg i'r Arglwydd.” Yr 
oedd iddynt naw o blant, tri yn unig sydd fyw, sef y Parch. D. Dafis, gynt o Gastellnedd, yr hwn, 
er colled i lawer, ac er galar i bawb a'i hadwaenent, sydd 

yn dyoddef dan anhwyldeb meddwl, o herwydd achosion anadnabyddus i bawb; Parch. Timothy 
Davies, yn awr o Evesham, Worcestershire, ond gynt yn gyd-weinidog â'i dad yn yr eglwysi, lle 
bu yn gweinidogaethu gyda chymeradwyaeth mawr iawn gan bawb yn yr eglwysi hyd nes yr 
aeth i Loegr, ac yn ddiweddaf i'r lle y mae yn bresennol yn gweinidogaethu mewn amgylchiadau 
hynod dda; a Benjamin, yr hwn sydd gartref gyda'i fam, yn gefnogrwydd iddi hi. Jane, yr hynaf 
o'r plant, ydoedd ferch ieuanc hardd neillduol; bu farw Awst 27ain, 1794, yn 18 oed; Anne, 
gwraig gyntaf Mr. J. Evans, o Gastell-Hywel, gwedi nychu yn hir dan y clefyd dinystiriol hwnw, y 
darfodedigaeth, a fu farw mewn llawn hyder ffydd, Hydref 13eg, 1816. Ymddygodd yn 
amyneddgar yn ei chlefyd, gan hyderu yn nhrugaredd a daioni Duw. Gadawodd bump o blant ar 
ei hol; y mae un o honynt yn Mhrifysgol Glasgow, sef Dafydd, y mae yn ŵr ieuanc o ymddygiad a 
chymeradwyaeth rhagorol; mae mab arall (Benjamin) yn cael ei ddwyn i fynu yn gyfreithiwr yn 
Nghastellnewydd-yn-Emlyn; a'r lleill oll ydynt yn bresennol 

gartref; Margaret, a fu farw yn ei mabandod, Mawrth 6fed, 1783; Mary fu hefyd farw yn ei 
mabanod, Chwefror 16eg, 1786; y rhai hyn ydynt oll yn cyd-orwedd yn mynwent Llanwenog; 
Thomas, yr hwn a fu dros flynyddau yn weinidog cymmeradwy yn mhlith yr Undodiaid yn Lloegr, 
ond yn ei amser olaf gadawodd y weinidogaeth, ac a fu farw ynsydyn er ys ychydig yn ôl; yr 
oeddmewn sefyllfa dda iawn o ran moddion y byd hwn. Priododd â boneddiges o'r enw Nutt; 
eithr ni adawodd blant ar ei ôl. 


Am John y gellid rhoddi digon o hanes nodedig iawn a lenwai lyfryn lled fawr. Rhoddwn 
gymmaint o hanes ag a allwn mewn lle mor gyfyng. Ganwyd ef Mehefin 5ed, 1787;— 
bedyddiwyd ef ar yr 11eg, gan y Parch. Richard Llwyd. Efe ydoedd y pedwerydd mab i Mr. Dafis. 

Hydref 28ain, 1800, aeth at ei frawd y Parch. D. D. O Gastellnedd, i'r ysgol; yn 1803, aeth at un 
o'r enw Parry, yn Nghaerfyrddin, i ddysgu Rhifyddiaeth. Llettyodd gyda Mr. Brigstocke, yn Heol- 
y-Brennin. Bu mewn amrai fanau, nes yr aeth, yn 1804, at Mr. Morgans, Ddolgoch, yn agos i 
Gastellnewydd-yn- 

Emlyn, i fod yn Lawfeddyg. Ar yr amser hwn yr oedd yno hefyd John Rogers, Ysw. Hafod, 
Ceredigion, Meddyg enwog yn awr; a Mr. D. O. Davies, Moilon; yma y bwriadodd aros ddwy 
flynedd, ond o herwydd ymddygiad anaddas Mr. Morgans tuag at y bechgyn, yn bygwth eu curo 
a'u lladd, &c., aeth oddiyno cyn diwedd yr un flwyddyn, ar yr un amser a Dr. Rogers. Bu ychydig 
amser ar ôl hynny gyda Llawfeddyg enwog o'r enw Williams, yn Heol-y-Brenin, lle yr arosodd nes 
yr aeth at Jones a Pritchard, o dan yr ammod i wasanaethu dwy flynedd yn rhad, a'r drydedd 
flwyddyn i dderbyn £30. Yn 1809, yr oedd yn rhodio yr Yspytty yn Llundain, ac yn dysgu 
Bydwreigaeth. Yr oedd mewn cymmeradwyaeth mawr. Wedi cael ei brofi yn ôl rheolau cyfyng yr 
Yspytty, penodwyd ef, er ei syndod, yn Hospital Mate, gyda chanmoliaeth mawr am ei 
addasrwydd, i uno â'r fyddin yn Ynys Walcheren. Wedi bod yma a thaw mewn gwledydd 
pellennig, dychwelodd o Portugal i Plymouth, ac yn mhen wyth wythnos wedi iddo dirio yno, bu 
farw gartref yn y Llwyn, o'r darfodedigaeth, ar y 27ain o Hydref, 1810. Bu farw, yn cyd- 

nabod Duw am ei ddaioni tuag ato. Ymddygodd dynion tuag ato yn ei glefyd yn garedig iawn; yn 
enwedigol Mrs. Jones, Beilibedw, a Mr. Jones, Neuadd, &c.; derbyniodd hefyd lawer o 
garedigrwydd oddiwrth Mr. D. Jenkin Rees, o Loyd-jack; y Cristion da hwn yn fynych iawn a 
ymwelai ag ef, ac a roddai lawer o gysur iddo ar ei wely angeu, trwy adgofio iddo addewidion 
efengyl Iesu Grist. 


Ychydig cyn iddo farw, dywedodd wrth ei frawd Benjamin, “Benni bach, y mae Duw wedi 
dweud wrthyf fod porfa yn tyfu,—(a chwedi iddo gymmeryd ei anadl, ychwanegodd) —i bob dyn 
byw bori o honi; oes yn wir, Beni bach, fe ddywedodd hynny, yn wirionedd anwyl.” 


Bu Mr. D. Yn byw, cyn priodi, ac wedi hynny, gryn amser, yn y Plasbach, Ciliau Ayron; ond 
symudodd i Gastell-Hywel, wrth ba le yr adnabyddid ef yn mhell ac yn agos, hyd y nod i ddydd ei 
farwolaeth; o blegid pan oedd yn byw yma y dygwyddodd y pethau mwyaf hynod yn ei fywyd; 
yma y gwnaeth ryfeddodau na anghofir mo honynt, fel Prydydd, Ysgol-feistr, &c.—Unwaith pan 
yr oedd yn dychwelyd adref i Gastell- 

Hywel, o Giliau, ar dywydd gwlawiog iawn, i'r dyben i gadw allan y gwlaw, gofynnodd am doien 
o wellt, ac amwisgodd ei hun â hi, cyfarfu yn y cyflwr yma, ar y ffordd, â'r Parch. Mr. Jones, 
Plasbach, Offeiriad Plwyf Ciliau, &c. Yr hwn, wrth ei weled wedi ei doi â gwellt, a synodd yn fawr, 
ac a ddywedodd wrtho, “Beth! Mr. Dafis, toien o wellt ar ben dyn mor odidog!” Attebodd Mr. 
Dafis, “Y mae tô o wellt yn burion i dŷ o bridd.” I hyn y canodd y Bardd hybarch hwnw, Daniel 
Ddâ o Geredigion,!? fel y canlyn:— 


Gwrandewch y Prydydd rhywiog, 
A'r Athraw mawr godidog, 

Mae ysgub wellt yn wael ei llun 
Ar ysgwydd dyn mor enwog. 


ATTEB. 

Na feia, gâr, mor atgas, 

Mae'r gwlaw yn curo'n ddiflas, 

A gwellt yn dô, fy nghyfaill, sydd 

Ar wal o bridd yn addas. D.E. 

Cafodd Mr. Dafis gynnyg ar £100 yn y flwyddyn am fyned yn Weinidog i Llanedi, ond ei 
sêl dros achos y byd a ddaw, yn ddewis yn hytrach adfyd gyda phobl Ceredigion, nâ nofio yn 
llawndid Llanedi; yr iddo barch nid bychan, yn enwedigol oddiwrth Mrs. Davies, gwraig foneddig 
yn byw yn y Foelallt, Plwyf Ciliau, yr fel arwydd o'i charedigrwydd. Yn yr Eglwysi cyn ac oddeutu 
yr amser hwn, bu Mr. D. Yn dra llwyddiannus, a llaweroedd a unasant â'r Eglwysi. Ond yn wir nid 
oedd, tra y parhaodd ei nerth a'i ddawn, yn fyr o fod yn llwyddiannus iawn; ond yr oedd 
amserau yn ei weinidogaeth pan oedd yn hynod ei lwyddiant, fel ag yr aeth son am dano trwy y 
gwledydd; ac, meddant wrthyf, “Dafis, Castell-Hywel” oedd yn mhob genau. Na thybied y 
darllenydd dy mod yn meddwl wrth hyn fod gweithrediadau goruwch-naturiol yn cyd-dyned ar 


14 Er fod y boneddig parchus a chlodfawr hwn yn Offeiriad, ac yn y modd manylaf yn selog dros yr Eglwys 
Sefydledig; etto i gyd, fel y Parch. Archddeon Beynon, ni ataliodd hyn ef i ddangos parch cyhoeddus i Mr. Dafis, heb 
na rhagfarn na balchder yn ei rwystro—Dysged Offeiriaid Cymrui ddiosg eu hunain o'u balchder uchel-ffroenawg 
oddiwrth ymddygiad addas eu brodyr Cristionogaidd ac efengylaidd. Parch nid bychan a rydd Mr. Dafis i Mr. Evans 
am ei ymddygiad. 

droion â'i weinidogaeth, ac yn ymadael drachefn dros dro, fel ton y môr. Gormod o lawer o'r 
farn hon sydd yn y byd, er magu 

diogi ysbrydol, anwybodaeth, a diofalwch, nes y daw ag anystyriaeth; ac na feddylied neb 
ychwaith fy mod yn meddwl mewn un mesur wrth ddywedyd, “Dafis, Castell-Hywel oedd yn 
mhob genau,” mai dyn bia'r clod i gyd, a dim i Dduw; na, nyni a fedrwn lefaru yn wyneb 
cyhuddiad o gyfeiliornadau heresiaidd a damniol, “Nid all Paul ond plannu, ac Apolos ond 
dyfrhau, gan Dduw mae rhoddi'r cynnydd;” a hynny trwy ein bod yn gwneuthur iawn ddefnydd 
o foddion cynnydd, y rhai mae Duw wedi osod yn ein dwylaw. 


Yr oedd Mr. D. Yn wresog ei ddymuniad dros ryddid gwladol, yn gystal â chrefyddol. Ei 
egwyddorion oeddynt yn Frytanaidd, gan ystyried y sefydliad neu'r llywodraeth Frytanaidd, fel 
ag yr oedd, yn addasach i sefyllfa'r wladwriaeth nâ dim a gynnygid. Gan ei fod, gyda llawer o'r 
dynion mwyaf eu cymeradwyaeth, yn ffafriol i'r chwyldroad, neu yn hytrach y cyfnewidiad 
Ffrengig, (French Revolution,) nodwyd ef allan yn fuan gan uchelwyr y deyrnas, fel un i wylied 
arno. Aeth drwg-dybiau y llywodraeth wladol mor bell am anffyddlondeb Mr. Dafis, fel ag y 
gosodwyd Gor- 

uchwyliwr y Trethi (Surveyor of the Taxes,) o'r enw Johnson, i graffu yn wyliadwrus ar Mr. D. 
Cenadodd, neu awdurdododd y Premier, Mr. Pitt, ef i agor pob llythyr oddiwrth neu at Mr. D. 
Dywedodd Johnson wrth y Parch. Mr. Griffiths, Llwyndyrus, am hyn; tystiodd yr Offeiriad 
parchus hwnw nad oedd ganddynt un achos yn y byd i ofni ei fod fel ag y tybient, pa beth bynag 
oedd ei syniadau, ac yma y terfynodd y peth disail hwn. 


Yr oedd Mr. D. yn cadw ysgol yr holl amser yma, ac hynod mor glodfawr y bu fel ysgol- 
feistr. Nid ydyw newydd i neb a glywasant am ei enw, fod plant o bell ac agos yn cael eu danfon 
ato i'r ysgol; bonedd a thlawd, offeiriaid ac Ymneillduwyr. Dros flynyddau lawer dygodd i fynu rai 
a unasant â'r Eglwys Sefydledig, fel o'r ysgolion offeiriadol yn bresennol, hyd nes y darfu i 


15 Cafodd llawer o ddynion enwog yn mhlith yr Ymneillduwyr eu drwg-dybio o fradwriaeth, yn amser Pitt, ond nid 
o'i herwydd ef yn gyfangwbl. Iolo Morganwg a gymerwyd i fynu, a'i holl ysgrifeniadau gydag ef, a gorfu arno wneud 
ei ymddangosiad gerbron y frawdle, ond rhyddhawyd ef yn glodfawr, a dangosodd Mr. Pitt barch nid bychan iddo, 
ac a'i gwahoddodd ef i'w dŷ, lle y cafodd y driniaeth fwyaf foneddifaidd. 

Horsley, Esgob Tŷ-Ddewi, o genfigen, (jealousy,) attal hyn, rhad bod offeiriaid yn ddyledusi 
Ymneillduwyr am addysgu eu gweinidogion, er ei fod yn hollol adnabyddus mai y rhai a 
ddygwyd i fynu yn ei ysgol ef, (sef Mr. D.) oedd y gorau a urddwyd ganddo ef; nid oedd hyn, 
wedi'r cwbl, yn tycio fawr: yn ganlynol, sefydlodd reol, na chelai un ei ordeinio i'r swydd 
offeiriadol o ysgol Ymneillduwyr; yr hyn a gadwyd gyda'r manyldra mwyaf hyd heddyw, yn 
enwedigol trwy sefydliad Coleg Dewi, yn Llanbedr Pont Stephan.—Yr oedd ei ddull o addysgu yn 
hynod dyciannol, fel na ddaeth yn a roddwyd dan ei ofal, o'i ysgol yn ddifudd, er y cyfrifid ef gan 
lawer yn rhy greulawn, pan yr oeddynt gydag ef, ac yn barod iawn i addaw talu'r pwyth iddo pan 
y deuent mewn grym. Yn mhlith y rhai hyn yr oedd Major Evans, o'r Dolaubach, yr hwn sydd 
gyda'r dyn mwyaf awdurdodol yn ei sefyllfa, fel boneddig ac fel Ynad yr heddwch; yn lle talu'r 
pwyth i Mr. D. am y llawer ffonnod a gafodd, (yn haeddiannol, mae yn lled debyg,) rhoddodd 
iddo lawer anrheg brisfawr, gan ddywedyd yn fynych wrth y gênad, Rhowch hwn i Mr. 

Dafis am llawer crasfa a gefais i ganddo. 


Gwelai i'w ysgolheigion oll, os byddent yn medru deall a darllen iaith y Brython, gyfieithu 
yr hyn a adroddent iddo yn yr iaith hôno; ac os byddent yn methu a darllen werth ei fodd, ni 
chwasent fyned yn rhydd o'i afael ef nes gwnaent hynny. Bu yn gynorthwywr i Dr. Jenkins yn yr 
Ysgol Ramadegol yn Nghaerfyrddin. Cafodd hefyd gynnyg yn 1778 i fod yn Athraw i'r Athrofa, 
ond gwrthododd y swydd uchel hôno; pe buasai yn ei derbyn, ni fuasai ei glod yn helaethach 
mewn un mesur nag y mae, ac a barha hefyd tra dderfydd yn fuan. 


Bu ei frawd Parch. B. Davies, yn gyd-athraw yn yr Athrofa uchod â Mr. Gentleman, lle bu 
mewn cymeradwyaeth neillduol. Yr oedd yn cael ei gyfrif yn Hebrêwr da hynod. Bu y Bardd 
nodedig hwnw, y Parch. E. Evans, neu Evan Brydydd Hir, gydag ef yn dysgu yr iaith hôno, ac r 
hwn y bu yn gohebu yn garedig dros amser hir. Aeth oddiyno i Loegr at Mr. Yates, yn agos i 
Liverpool, yr hwn a'i parchai yn fawr. Bu farw yn lonawr, 1811, 

yn Evesham, yn hollawl hyderus yn y Duw a wasanaethasai, ac yn sicr yn y ffydd a bregethasai 
dros flynyddau. Mewn llythyr at gyfaill, wrth gyfeirio at ei glefyd, mae Mr. D. Yn rhoddi y 
gymeradwyaeth ganlynol iddo, “Pan yr êl, (pan y bydd farw,) gellir dywedyd am dano, ei fod 
wedi byw yn un mwyaf diniwed, bodlongar, a dedwydd o bawb yn ei oes. Fel deiliaid rhyddion 
ac anymddibynol, (ar ddyn,) yn awyr, heb achwyniad, a dderbyniodd roddion ei Dad, ac a 
ganodd ei glod mewn un anthem barhaus o gydnabyddiaeth a serch.” Ebe'r Parch. Tim. Davies 
mewn llythyr at ei dad, am dano, “Thus died a man who must be among the First order of 
glorified saints, if love and benevolence be the element of heaven.” 


Yn y flwyddyn 1809, derbyniodd Mr. D. Llythyr oddiwrth Mr. Jones, Rhaffwr a 
Marsiandwr yn Aberystwyth, yn rhoddi hanes fod llon Roegaidd, ynghyd â'i gwyr, 24 o rifedi, 
gwedi tirio o ddamwain o flaen y gwynt, neu ryw anffawd arall, yn Aberystwyth. Gan fod Mr. 
Dafis yn dygwydd bod yn y Ciliau ar yr amser hwn yn pregethu, aeth yn mlaen hyd Lanrhystyd y 
nos- 

waith hôno, ac i Aberystwyth y boreu canlynol. Y dynion oeddynt o wynebpryd têg, a'r barf ar y 
wefus uchaf wedi ei ran; genedigion o Ephesus yn Natolia oeddynt. Yr oedd y Cadpen yn alluog i 
ymddyddan ychydig o Ffrengig, gymaint ag oedd yn ddigonol iddo drafod ei fasnach â'r rhai a 
ddeallent yr iaith hôno. Pan aeth Mr. D. I fwrdd y llong, yr oedd yn ddiwyd wrth ei waith, ac yn 
ymddangos fel pe buasai maes o'i hwyl, o blegid fog gormod yn dyfod i'w weled. Gwedi iddynt 
ill dau fyned dros y rhan fwyaf o'r rhannau corfforol yn yr iaith Roeg, yn yr hyn yr oeddynt yn 
deall eu gilydd yn weddol, dywedodd Mr. Dafis, “Euchomai soi, Kurie, panta agatha,” h. Y. Yr wyf 
yn dymuno, Syr, i chwi bob daioni; daeth y Groegwr i'w hwyl wrth y geiriau, a chan wenu, ail- 
adroddodd eiriau diweddaf Mr. D. Sef, panta agatha, fel pe buasai yn dweud, pob daioni! Ni 
oeddynt yn seinio y Roeg yn ur fath ag y gwnawn ni; yr oeddynt yn ei seinio gyda mwy o 
arafwch, neu yn fwy fel meddalion, y llythyrenau a seiniwn ni fel caledion, megys y gair cheir, 
llaw, a seinient hwy yn isheir. Cyfarfu â brawd y Cadpen ar 

lan ar afon, yn edrych ar y dwr, gyda'i nai. Dywedodd wrtho, Hudor, dwr. Ou, nage, ebe'r 
Groegwr, uddôr, gyda sŵn yr dd Gymreig, a'r accen ar y sillaf ddiweddaf. Gofynodd iddynt lawer 
o bethau, a deallent eu gilydd, sef, Beth yw dy enw? &c. At. Nicholas. A wyt ti yn Gristion? 
Adroddodd y Groegwr yr adnod gyntaf yn Matthew, er dangos ei fod yn hyddysg yn y Testament 
Newydd. Cyfeiriodd Mr. D. Ei fys at ei nai, a gofynnodd iddo, pwy oedd hwnw; dywedodd y 

Groegwr, mai mab y Cadben ydoedd, a'i fod yntau yn frawd y Cadben; i hyn yr atebodd Mr. D. Yn 
llonwedd, “Kago eimi allôs adelphos humôn,” h. y. “A minnau ydwyf frawd arall i chwi.” Wrth 
hyn y Groegwra chwarddodd yn llawen, ac a afaelodd yn llaw Mr. D. Ac a'i siglodd yn 
anghyffredin. Gofynodd Mr. D. Iddo a ddeuai i yfed gydag ef; deallodd y Groegwr, ac i ddangos ei 
fod yn deall, dywedodd, “Cwrw, Cwrw,” ond nacaodd ddyfod, gan fod amgylchiadau yn ei 
rwystro. Ymadawasant ar hyn. Pregethodd y noswaith hôno i liaws mawr yn y Capel Wesleyaidd. 
Dywedir i Mr. D. Ar y cyntaf ddygwyd fyned i mewn i ystafell mewn 

tafarndy, lle yr oedd y Groegiaid yn cydyfed; pan ddaeth gyntaf i mewn, dychrynasant ychydig 
wrth weled dyn o gorffolaeth mor fawr yn dyfod i mewn atynt, nes y darfu i Mr. D. Ddywedyd 
wrthynt, yn y Roeg, “Ac efe a wnaeth o un gwaed bob cenedl o ddynion, i breswylio ar holl 
wyneb y ddaear.” Act. 17, 26. Bu hefyd yn ymddyddan â hwynt y Parch. Mr. James, Gellionnen, y 
pryd hwnw yn Weinidog Llwynygroes a'r Ystrad, yn llettya yn Lloydjack. Bu y Cadben gyda'r gwr 
dysgedig hwn yn Lloydjack, a chwedi hynny yn gohebu ag ef o'i wlad enedigol. Cafodd ei foddio 
yn fawr yn Mr. James. 


Yn y flwyddyn yma cafodd gyfeillach boneddigion o Lundain (rhai o Oruchwylwyr Athrofa 
Caerfyrddin) a llwyddodd i drefnu y Gymmanfa Flynyddol ar ddull mwy rhydd nag yr oedd o'r 
blaen. Yn yr Haf hwnw pregethodd yn Mhenbont-ar-ogwr, a'r dydd canlynol drachefn gyda Dr. 
Estlyn ac ereill. Yr amser hwn yr oedd ei gyfieithad o Farwnad Gray wedi dyfod i adnabyddiaeth 
a chymeradwyaeth nid ychydig, yn mhell ac yn agos, fel ag i alw 

sylw goreuon y Dywysogaeth ati, ac at ei hawdwr. Cyrhaeddodd ei glod y Brif-ddinas yn fuan, lle 
y gellid clywed y gwaith rhagddywededig yn cael ei adrodd gan foneddigion Cymreig, mewn 
cyfeillachau cyhoedd. Wrth ysgrifenu at ei frawd, mae yn dywedyd, “Pe gwybyddwn y buasai fy 
ngwaith yn cael ei gymeradwyo fel ag y cafodd, buaswn yn ymosod mwy at brydyddiaeth, ond y 
mae yn rhy hwyr yn y dydd.” Rhaid dweud y gallasai wneud mwy nag a wnaeth, pe buasai yn 
arferyd ei ddawn gyda diwydrwydd diflin, ond yr oedd amgylchiadau yn ei rwystro. Dealled y 
darllenydd, yn y fan yma, nad ydyw ei waith i gyd wedi ei argraffu yn Nhelyn Dewi; mae llawer 
o'i waith heb ymddangos erioed, ond mae yn bur debyg y bydd yn cael ei gyhoeddi yn fuan, ar 
amodau tecach nâ Thelyn Dewi.!* 


16 Y mae ail-argraffiad o Delyn Dewi, am iselach pris o lawer, i'w gael yn Llwynrhydowain yn awr. 

Yn y fan yma rhoddaf, er boddhad i lawer, efallai, lythyr oddiwrth un o'r dynion mwyaf 
hynod yn ei oes, at Mr. Davies, air yn ngair, fel yr ysgrifennwyd, oddieithr gadael allan rhyw 
bethau bychain, diles yn bresennol i'r darllenydd:— 

“Y Parch. Mr. Dafydd Dafis, Gweinidog Llwynrhydowain, yng Ngwlad y Crammwyth: 


Merthyr-Tydfil, lonawr 4, 1823. 


PARCHEDIG SIR, 


Clywais yn ddiweddar eich bod yn bwriadu argraffu eich Barddoniaeth, a da iawn oed 
gennyf glywed hynny; nid wyf yn ammeu na fydd pob peth yn iawn yn y copïau pan ddelont o'ch 
llaw chwi, ond pa fodd mae gochel, nid yn unig beiau neu wallau cyffredin yr argraffwasg, ond 
beiau gwirfodd yr argraffydd penbwl, neu ei olygwr; un a'r llall o nonynt yn ei farn ei hunan 
ogoneddus, yn gwybod yn well—yn well o lawer nag a wyddoch chwi, nag un Prydydd, nag un 
awdwr, pa ryw bynag arall, pa fodd y dylai bob gair fod. 


Y mae'r ffôl canmhlyg hwnw, y Doctor bendigaid ------------------- wedi tywallt y cyfryw 
ddiluw o lygredigaeth ar ein hên iaith ragorol, fal y gellir ac arswydus cyn bo hir. Y mae'r holl 
argraffyddion agos yn Nghymru, yn cymmeryd eu haddysg o enau *** y Doctor ***. Y mae 
hwnw wedi dangos ei hunan hefyd i'r 

byd megys Prydydd mawr anfeidrol. Yn y pwll diwaelod y bont y cyfryw Brydyddion a'u 
dyscyblion, hyd onis gwelont eu camsyniadau, ond nid yn hŵy na hynny; er dirmygediced ydynt 
yn fy ngolwg i. Y mae'r Doctor *** mawr hwn, wedi dywedyd rhyw beth nad oedd yn eu weddu 
ef o neb, am eich Barddoniaeth chwi; mawr oedd ei ryfyg pan lyfasai gymmeryd eich enw chwi 
yn ei safn ***; yn un o rifynnau Seren Gomer y dywed ef ei grasgoethder. Seren! Hudlewyrn, 
(Jack-o'-Lanthorn,) yn hytrach na Seren, yn arwain pawb agos ar gyfriliorn! 


Pan roddoch eich copi yn llaw'r argraffydd, rhybyddiwch yn gadarn na ryfygo newid un 
gair neu lythyren; a rhwymoch ef i hynny, dan amod na chaffo'r ffyrling fach am ei waith, os 
newid y dim lleiaf a wnelo. 

Nid un Prydydd, am bob Sir yn Nghymru, a wyr ansawdd a rheolau'r hên fesurau a'u 
chynghaneddion, a'u gwybod fal y dylit. Nid oes Brydydd yn Ngwynedd y dydd heddyw, er 
amled a gymmerant arnynt wybod y cwbl, a wyr y mesurau fel ag y maent yn Ngramadeg Sion 
Dafydd Rhys; 

gwelias un yn newid er gwell, meddai ef, y fraich a ganlyn, 
“Oer yw dylud oriau dolur.” 

Gwell o lawer, ebe'r Doethyn Coegfalch, y byddai, a haws i bawb ei ddeall, o'i fod fel hynn: 
“Blin yw dioddef oriau dolur.” 


Odid nad oedd efe yn ei ddeall yn well fal hynny; ac y mae miloedd meithion yn deall yn yr un 
modd. 


Yr ydwyf wedi argraffu Cyfrinach Beirdd Ynys Brydain, sef corff y gwaith; y mae'r 
Rhagymadrodd heb fyned i'r wasg etto, ac nid â onis cwblhao'r Cerfiedydd Efyddglawr hen 
llythyrenau holl hen Ieithoedd a chenedloedd Europ, sef coelbren y Beirdd, trigolion yr ynys 
hon; coelbren y Mereich; hen egwyddor yr Hengaliaid; yr Etrusiaid, y Pelasgiaid, a'r 
Llychlynigion, (Runic;) Enwau y Cynnorthwywyr hefyd, a rhai mân bethau ereill. Yn y 
Rhagymadrodd, mi gaf, os byw, gydmaru eich barddoniaeth chwi a gwaith y crasgoethyn 
Doctoraidd ****; gan roi rhywfaint o ergydion fflangell ar ei ysgwyddau cornaidd ef, neu fel y 
clywais rai yn dywedyd, “Ce- 

bystr D—I a'm crogo i oni wna i labio dy ddwy ysgwydd di yn siwrod mân. 


Da iawn fyddai gennyf gael tri neu bedwar Englyn Unodl Union, neu ddernyn bychan o 
Gywydd o'ch gwaith, ni waeth beth y testun, fal y gallwyf eu dangos yn fy Rhagymadrodd, 
wyneb yn wyneb â barddoniaeth duhwnt i bob amgyffred y Doctor *** mawr, a gadael i holl 
Omeriaid y ddaear hon, ynghyd â rhai'r pwll diwaelod (sef pwll anwybodaeth cadarn) i farnu fal 
y dodo ei dduwies *** ** yn eu calonau druain! 


Yr wyf yn gobeithio eich bod yn mwynhau cystal iechyd ag a gennattâ'ch oedran lled 
fawr, a bod eich teulu a'ch ceraint yn iach; a chofiwch fi yn garedig atynt; ag at y Parch. Wm. 
Rees a'i deulu, &c. &c. 


25 


Pa le, os gwyddoch, y mae Dr. C— L—? a pha fyd sydd arno? Rhyfedd y gwahaniaeth y 
sydd rhwng y Doctor S** diddysg a'i ryfyg anffrwynedig, a'r Doctor L— mawr, ond anffrwynedig 
ei ddysg a'i wybodau, ond o chwennych gwisgo pluf mewn capan neu dalaith, teg a theilwng i'r 
Dr. L— wisgo pluf edgyll yr Eryr Euraidd yn ei gappan, a theilwng i'r Dr. 

S— yn ei gappan pluf Esgyll yr Ystlum, neu rai esgyll y draenog, neu beth a ddywedwch am bluf 
esgyll budr-chwilen neu lyffant? 


Y mae'n llawn oed i bawb a ddeallant ag a garant y Gymraeg, gymmeryd eu pastynau 
mewn gafael, ag ymarfer a nhwy, hyd onis gyrrer taw ar dafodau, a phaid ar ysgrifellau y S—d, 
(dyna i chwi enwau ar y ddwy leng, neu'r ddwy genfaint o foch,) a rhoi cloffrwym ar eu rhyfyg. 


Dyma i chwi lythyr mor wyllt a'r gwylltaf a darddodd erioed o ymhenydd y Dr. -------- F 
ond da chwi na ddywedwch ei fod mor ffôl a'r ffolaf o ffolinebau y Dr. S—. Yr wyf yn ofni y 
byddai mwy o wirionedd yn hynny nag a hoffwn i ei glywed o benn arall; etto rhaid ymostwng 
yn amyneddgar i'r gwirionedd. —Mi ydwyf, Barchedig Syr, Eich gwasanaethydd gostyngedig, 
eithyr annheilwng, 


Iolyn Morganwg.!/ 


O. Y. Gadewch i mi fostio wrthoch bod gennyf ŵyr bychan, er ys mwy nâ phump 
wythnos; Iolyn enw hwnw hefyd, sef Iolyn yr ail, gobeithiaf. 

Nid fy nyben wrth roi i'r darllenwr y Llythr oedd i beri un math o amharch ddylifo ar y 
Doctor dysgedig a sylwir arno ynddo, nac ychwaith y Seren Gomer, ond fel y byddai i'r 
darllenydd weled beth oedd meddwl y dyn mwyaf nodedig yn ei oes am Mr. D. A'i farddoniaeth, 
&c. Mae yn bur debyg fod y ddau ŵr mawr hyn, sef Iolo Morganwg a Dr. W. O. P., yn 
gwahaniaethu yn nghylch ansawdd, &c. yr laith Gymraeg, a bod hynny wedi bod yn achos o 
ymddadleu rhyngddynt eill dau, ac o du Iolo, i hynny beri digofaint. Ond y mae lolo wedi 
dystewi, gyda'i gyfaill Dafis, ac ni chlywir mo honynt mwy ar y ddaear hon eu melus gân; gellir 
cymhwyso atynt eiriau dwys y Bardd Dâ o Geredigion:— 


“Ond er doniau rhagoriaethau, 


U |f the Doctors will be angry at the insertion of the foregoing Letter, what will the poor Author do? He must not 
bask in the sun, but retire to the shade. 

Dewis raddau a dwys roddion, 
Beddrod obry ydyw lletty, 
Dâ oer wely daearolion.” 


lê, iê, meddaf finnau, 


Darfu Iolo! Darfu Dafis! 

Gwisg, O Awen, alar gweddus; 
Mwy ni chanant ar y ddae'ren 
Englyn caeth nac emyn gymmen! 


Pan oedd Mr. D. Yn llettya yn y Foelallt, (Ile y bu am saith mlynedd, a'r amser (eb efe) 
mwyaf dedwydd o'i oes, o dan ofal 

gweddw o'r enw Mrs. Dafis, merch i'r Neuadd,) cafodd ei barchu yn fawr gan foneddigion y 
gymmydogaeth, yn enwedigol gan Mr. Phillip Pugh, Tyglyn-uchaf, dyn o ymddygiad heddychol a 
Christionogaidd, a mab i'r gweinidog nodedig a fu yn gweinidogaethu lawer o flynyddau yn y 
ganrif ddiweddaf yn y Ciliau, Llwynpiod, Abermeurig, Cilgwyn, a Chaeronnen. (Nid oes ond tri yn 
awr ar enw y Presbyteriaid, sef Cilgwyn, Caeronnen, a Chiliau; y mae'r ddau arall yn meddiant y 
Trefnyddion Calfinaidd oddiar amser y Parch. Mr. Gray.) Cafodd hefyd barch nid bychan gan Ynad 
cymmeradwy neillduol, sef Henry Jones, Ysw. O'r Tyglyn, brawd i Mr. J. Jones, o Aberystwyth, a 
hen ewythr i'r clodfawr J. Jones, Ysw. Marchog Swydd Gaerfyrddin. Nid oedd y dyn hynod yma, 
yr hwn a ddygwyd i fynu yn Rhydychen, yn ry falch i alw yn fynych arno yn yr ysgoldŷ yn 
Nghiliau, i'w wahodd i giniaw gydag ef, i ymddyddan yn nghylch dysfeidiaeth, &c. ac unwaith yn 
neillduol cafodd ei wahodd i giniawa gydag ef pan oedd yn bresennol y gwr mawr hwnw a sonir 
am dano gan Edward Richards yn ei fugeil-gerdd, sef Dr. 

Phillips, Person Llangoedmore, yn agos i Aberteifi. Gan fod y Doctor yn deall mai Ymneillduwr 
oedd Mr. D., talodd barch i lyfr y Dr. Enfield ar Bregethiadau Bywgraffiadol, (Biographical 
Sermons,) gan ddweyd y cymmeradwyai hwynt i'r Offeiriaid, &c. Bu ymddyddanion brawdol 
iawn yn cael eu dwyn yn mlaen rhyngddynt, ac ymadawsant yn garuaidd iawn. 

Pregethodd Mr. D. Mewn angladd ychydig ar ôl hyn yn agos i'r Tyglyu, a daeth Mr. Jones 
i'r angladd, a chafodd ei foddio yn fawr ynddo, fel ag y tystiolaethodd wrth fyned i'r llan, gan 
arferyd geiriau y Llywodraethwr breiniol wrth Paul at yr amgylchiad, “Yr wyt o fewn ychydig 
wedi fy mherswadio i i fod yn Ymneillduwr.” Dywedodd Mr. Dafis fod Eglwyswyr gogystal ag 
Ymneillduwyr yn cytuno yn sylfaenau y grefydd Gristionogol, sef grwg pechod, yr 
anghenrheidrwydd o edifeirwch, a dedwyddwch a llawenydd y nefoedd. 


Yr oedd y fath frawdoliaeth rhyngddo a'r offeiriad plwyfol, (y mae'r Capel a'r Eglwys yn 
agos at eu gilydd,) fel ag y byddai un yn cydnabod y llall am ddechreu ychydig yn rhy gynnar neu 
yn rhy ddi- 

weddar; y llanwyr a ddaethent i'r Capel, a'r capelwyr drachefn i'r Llan, ac yn fynych iawn y 
gwelid yr Offeiriad yn talu y pwyth i Mr. D. trwy ddyfod i wrandaw i'r Capel. Offeiriad plwyf 
cymmydogaethol i Giliau a wahoddodd Mr. Dafis i ymweled â'i wraig, yr hon oedd yn glaf, i 
ddarllen a gweddïo. Pa le mae'r ysbryd Cristiongaidd hwn wedi myned yn yr amser presennol? 
Ni welir mo hono, ond un yn cornio y llall am faeddu meddwl yr iota lleiaf yn wahanol iddo ef! Yr 
oedd Mr. D. yn dra adnabyddus o'r gwr enwog hwnw, y Parch. Eliezer Williams, ac a dreuliodd y 
diwrnod diweddaf y bu yn iach, yn ei gyfeillach ef. Pan aeth Mr. Williams yn sal, anfonodd Mr. D. 
ei gofio ato, fe alwodd y gênad at y gwely, ac a ymaflodd yn ei law, gan ddywedyd yn gynhyrfiol, 
(emphatically,) “Rhowch eich llaw yn llaw Mr. Dafis droswyf, fel arwydd o undeb mwy eglwysig a 
gwell, yr hyn a fwynhawn oll yn fuan.” 


Medi, 1799, pregethodd mewn cyfarfod gweinidogion yn Llanybree a Chastellnedd, lle y 
cyfarfu â Mrs. Barbauld, yr hon oedd yn meddu ar awen brydyddawl tuhwnt i'r cyffredin; y mae 
ei gwaith yn ddigon ad- 

nabyddus yn y byd, a'i chlod yn ngenau pawb ag sydd wedi gweled ei gwaith; cyfirithodd un o'i 
Hymnau, fel ag y gwel y darllenydd yn Nhelyn Dewi, tudal. 130, yn dechreu:— 


“Tyr'd, medd Crist, i'm geiriau cred, 
Tyr'd, yn llwybrau 'neddfau rhed, 
Tyr'd, m'ith ddyga'n iach i'r ne', 

Tyr'd, bererin blin i dre.” &c. 


Y mae yn ei chanmol yn hynod am ei charedigrwydd, ei gostyngeiddrwydd, &c. 


Oddeutu y flwyddyn 1802, y dygwyddodd daeargryn yn Nghaerfyrddin, ar ba amser yr 
oedd Mr. Dafis yn dygwydd bod yn nhŷ Mr. J. Evans, Argraffydd, a phan yn eistedd ar ei ystôl, 
crynodd odditano, fel ag i beri iddo mewn dychryn syrthio i'r llawr, a'r ystôl yn ysgyrion 
oddiamgylch iddo. 


Ef ei fod, yn yr ystyr manylaf, yn arferyd â moesoldeb mewn gair a gweithred, etto nid 
oedd hyn yn ei attal weithiau, mewn ymddyddan gyfeillgar, i gymmysgu ambell ffraethair digrif â 
materion ereill. Cyfansoddodd hefyd lawer o bethau digrif diniweid, megys y canlynol:— 


“Na chais slwt o ferch i fod yn wraig i ti,” eb efe, ar hyn y canodd, — 

Na chais slwt o'r mwt, ŵr mwyn,—i'th wely, 
Na'th aelwyd, ardolwyn; 

I Ddafis, rhoi'r hwch ddifwyn 

Nychdod a drewdod i'w drwyn. 


Nid all “r hoyw a'r gloyw ŵr glan,—gan frynted, 
lach yfed o'i chafan, 

Pa fodd ca dy gylla gwan 

Awch i weflo'r hwch aflan. 


Sylwodd ar brydyddiaeth Twm o'r Nant, ei bod yn gymmysgfa o Saesneg a Chymraeg; dywedodd 
wrth ystyried hyn,— 


Cymmysged digred digri' —Ei Saesnaeg 
For saesning rhyw ffwli, 

Anaddas dweud mewn gweddi, 

O God mawr, be good i mi. 


Pan yr oedd brenin yr Yspaen yn ymladd yn erbyn Ffrainc, gorchymynodd i'w holl 
offeiriaid weddio naw diwrnod am lwyddiant. Canodd Mr. D.— 

Mae'n ofer dysgwyl am nefawl—gymorth 
I gamwedd uffernawl; 

Er dweud paderau didawl, 

Ni cheir Duw i ochr y diawl. 


Nid drwg y canodd i'r Meddwyn, pan y dywedodd, 


Gwewyr ddaw o garu'r ddiod, 
A chylla claf, a cholli clod, 

A dillad, a chot dyllog, 

A llaw a raid dalu llôg. 


Yn y flwyddyn 1778, bu eira mawr iawn, fel ag i beri syndod ar bawb wrth ei weled. 

Cygansoddodd Mr. D. chwech englyn ar yr achlysur. Detholwn ddau neu dri i'r darllenydd, — 


Ar ffrwst a di drwst drosti—i'r ddaear 
Ffyddaraidd mae'n odi, 
Melin nef sy'n malu i ni 
Blawd o liw blodau lili. 


Chwithig ac unig annedd—a diffrwyth 
Y dyffryn ei agwedd; 

Peb bryn sydd warwyn ei wedd, 

A'r lluwch yn cuddio'r llechwedd. 


Ni bu un dof bendefig, —nac eneth 
Cyn wŷned ei menig, 

Na chuwch fry ei mawrwych frig 

A Chymru yn ei chamrig. 

Cyfansoddodd 13 o Englynion i Bont Llan Mihangel Yeroth, ar ddeisyfiad boneddig enwog ar Lan 
Teifi. Rhoddwn ychydig o honynt i'r darllenydd:— 


Rho'ir canllaw gref rhag ce'nlli'—dwy gadwyn 
Deg odiaeth ar Deifi; 

Mwy ni fydd man i foddi, 

Pan fo chwyrna' llwyta'r lli'. 


Dau fŵa glana'n ein gwlad—sy i'r bont 
Sa' ar bentan iawn g'lymiad, 

I'n goror gwnawd o gariad, 

Ni raid in” byth rŷd na bad. 


Doed haeledd bonedd i'r bont,—a gwerin 
Ein goror pan fynont; 

P'un ai dydd neu nos y d'ont, 

Uwch dilwu'n iach y delont. 


Oloy wgain bont y weilgi—ni chwrddan' 
A dafan o Deifi; 

Nis cant weled lled y lli', 
Na'r tônau'n rhuo tani. 


Dan fronydd gelltydd gwylltion—rhwng creigiau 
Crog-gaerau cry' geirwon, 

A gerddi, a dolydd gwyrddion, 

Teifi ara' deithia i'r don.* *i'r mor. 


Pan cyhoeddoedd Dr. Priestley ei lyfr ar “Sylwedd neu Ddefnydd,” (Matter,) yn yr hwn yr 
ymdrechodd brofi marwoldeb pob sylwedd neu ddefnydd, a chan ei fod yn profi defnyddioldeb 
yr enaid, yn ganlynol, ei farwoldeb; darfu i Mr. Dafis ddifyru ei hun ar yr achos, trwy gyfansoddi, 
yn Saesoneg, y canlynol: 


Here lie at rest, 


31 


In oaken chest, 

Together pack'd most nicely, 
The bones and brains, 
Flesh, blood, and veins, 

And soul of Doctor Priestley. 


CYFIETHAD. 


Yma gorwedd, wedi marw, 

Yn dra dethau mewn arch dderw, 
Esgryn, “menydd, gwaed, gwythenau, 
Corff ac enaid Doctor Priestley. 


Gwelodd Dr. Priestley y geiriau, ac a gafodd ei foddhau yn fawr yn ffraethineb yr awdwr. 


Hyd yma y dilynwn ef yn ei fywyd; cymmerwn olwg arno yn bresennol yn ei 

gymmeradwyaeth yn gyffredin, yn mhob perthynas; ac i'r dyben i roi i'n darllenwyr gyfleusdra i 
farnu pa beth oedd meddwl ereill am dano, rhoddwn iddynt yr hyn ag y mae gwr dysgedig wedi 
gyhoeddi am dano, yn fuan ar ôl ei farwolaeth, mewn Cyhoeddiad Misol, sef y Monthly 
Repository; talfyrwn yr hanes:— 


“Fel Pregethwr, yr oedd yn meddu ar alluoedd anghyffredin. Yr oedd ei feddwl yn eglur 
ac yn helaeth; yn gyffredin, cymmerai olwg desgrifiawl o'i bwnc, ac yr oedd fynychaf yn 
ddedwydd iawn yn nhrefniad ei sylwnodau. Pan y cymmerai ofal yn ystyriaeth ac adroddiad ei 
bregethau, yr oedd ei areithyddiaeth yn hynod o gynhyrfiol. Ei appeliad at ddealldwriaeth, 
cydwybodau, a phrofiad ei wrandawwyr, oedd braidd yn anwrthwynebol. Pa fodd bynag, yr 
oedd y rhagoriaethau hyn yn cael eu cymmysgu â rhai diffygiadau. Yr oedd ei gyfansoddiad a'i 
adroddiad yn fynych yn ddiffygiol o gywirdeb ac ardderchogrwydd archwaeth cwrteithiedig 
(cultivated taste.) Ei brif destun, fynychaf, oedd cariad Duw, ar ba un y dangosai, mewn modd 
hynod, ei 

rhagoriaeth. Meddianni dalent neillduol i ymddyddan. Ei hyfrydwch mewn cyfrinach, a'r 
dedwyddwch a roisai yn mhob cyfeillach, a'i harweiniai weithiau i dreuliant amser, yr hyn nis 
gellid yn iawn ei gyfiawnhau. Y gofal gofynedig oddiwrth ei ddyledswydd fel gweinidog ac fel 
ysgol-feistr, ni adawodd iddo lawer o amser at gyfansoddiadau llêenyddawl, (Iiterary 
compositions;) eithr cyhoeddodd yn moreuddydd ei ddyddiau gyfieithad o waith Scougal, sef, 
“Bywyd Duw yn Enaid Dyn.” Ceisiodd Offeiriad enwog ganddo gyfieithu gwaith Taylor ar y 
Rhufeiniaid, ond ni wnaeth fawr o gynnydd yn y gwaith. Arferodd ei hun yn fynych i gyfansoddi 
Prydyddiaeth Gymreig, ac fe ysgrifenodd rai emynau rhagorol. Y mae hefyd gwedi cyfieithu rhai 
darnau cymmeradwy a phoblogaidd o'r Saesoneg. Cyfrifwyd ef yn dda iawn fel Prydydd. Yn yr 
Analystical Review, Llyfr VII. y mae sylwadau o'i eiddo ar Farddoniaeth Dafydd ap Gwilym.” 
Dywed y gwr da hwn lawer rhagor am dano, ond nid ydyw ein lle yn caniatau i ni i'w ddilyn rwy 
ei dystiolaeth barchus am Mr. D. 

Da y dywedwyd, mai cariad Duw oedd ei brif destun; anfynych y pregethai heb gyfeirio 
at hyn; âi weithiau allan o'i destun i gael gafael yn ei bwnc anwylaf; yn fynych y gwelwyd ei 
dynerwch, pan yn cyfeirio at gariad Duw, yn gorlifo mewn dagrau dros ei wyneb, ac yn effeithio 
arno ei hunan ac ar ei wrandawwyr mewn modd helaeth iawn. Sylwai wrth hyn ar y pehtau 
manylaf yn natur; cantorion y goedwig, o'r dryw bach hyd yr eryr;—ymlusgiaid y llwch a 
gwylltfilod t diffeithwch, nid oeddynt yn ddisylw ganddo. Yr oedd yn neillduol o dueddol i 
gyfeirio sylw ei wrandawwyr at hyn, ynghyd ag at wisg natur yn gyffredin,— “Edrychwch,” (eb 
efe, lawer gwaith cyffelyb i hyn o'i lleiaf,) “ar natur; mae hi yn gwisgo ei mantell las, a chantorion 
plufawg y coed yn llawenhau; yr ehedydd a gwyd i fynu ar ei hedyn i ganu emyn foreuol i Dduw, 
a'r dryw yn mhell islaw iddi yn y llwyn yn tiwnio ei gân fach.” —Fal hyn y galwai sylw ei 
wrandawwyr, ac y cadwai hwynt yn effro tra y bu yn abl i osod allan ei ddrych-feddyliau 
cynnwysfawr yn ngwrol amser bywyd. 

Yr oedd hefyd yn dueddol iawn ar ei bregeth, i gyfeirio at y Mab Afradlon, o blegid, 
efallai, mai dammeg hynod oedd hôno i'w arwain ef at ei bwnc mynwesol, sef cariad Duw at 
bechadur, a'i barodrwydd i'w dderbyn ar ei edifeirwch. Wrth bregethu ar y Mab Afradlon, gwnai 
sylwadau tra thebyg i'r rhai canlynol: — 


Ymadawiad y Mab Afradlon o dŷ ei dad. 

Ei gyflwr wedi ymadael. 
Ei ddychweliad. 
Ei dderbyniad. 


Ei ymadawiad.—Beth oedd yr achos o'i ymadawiad? Nid yn ei dad oedd yr achos. Ni 
ddarfu ei dad ymddwyn yn greulawn tuag ato. Nid oedd ei dad am ei anfon ef i 
ffwrdd; Efe geisiodd fyned. Fe gafodd fyned yn llawn. Fe aeth oddiyno ar gefn ei 
farch. 

Ei gyflwr wedi iddo ymadael.—Aeth yn ddyn drwg iawn; gwastraffodd y cwbl gyda 
phuteiniaid. A barhaodd hi fel hyn o hyd? Naddo, naddo; aeth yn newyn yn y y wlad 
hono; teimlodd yntau beth oedd eisiau.—Sylw. Nid yw pechod byth yn talu 


ei ffordd.—Aeth y gwr bonheddig balch hwn, nad oedd, fel y tybiai, yn cael digon o 
chwarae teg yn nhŷ ei dad, mor isel ei ddrych, fel y bu yn porthi moch, a bwyth eu 
gweddillion hefyd. Porthi moch, aïe! Bwyth cibau'r moch; druan ag ef! 


Ei ddychweliad.—Yn nghanol y moch daeth ato ei hunan;— “Mi a godaf aca at fy 
nhad.” —At fy nhad! Gwnâi sylwadau rhagorol yn y fan hon. 

Ei dderbyniad.—Yma yr oedd y pregethwr gartref, pan y sylwai ar dderbyniad y Mab 
yn ol. Desgrifiai gyda'r tynerwch mwyaf drugaredd Duw i bechadur edifeiriol. 
Dywedai, “Gwelodd ei dad ef o bell, ac a redodd i'w gyfarfod, ac a syrthiodd ar ei 
wddf, ac a'i cusanodd.” Y Tad yn syrthio ar wddf y Mab carpiog a thlawd; yn cusanu ei 
wddf noeth gan angen ac eisiau!” Llifai y dagrau i lawr dros ei ruddiau, nes ei 
analluogi i ddywedyd dim, braidd “Fe ddywedodd wrtho, efallai, Ni chei di ddim 
dyfod at fy nhŷ i. Naddo, naddo; 'Lleddwch y llo pasgedig. 


Yr oedd, o ran ei farn, yn Ariad. Gosodai bwys neillduol ar undod Duw a'i gariad 

cyffredinol at ei holl hiliogaeth rhesymol. Rhagorai yn arbennig mewn gweddi; yr oedd yn 
anhawdd neillduol cael ei ail yn hyn, yn enwedig pan dan dristwch, gofid, neu ryw helbul 
arall; y pryd hwn y byddai ei weddi at ei Dad nefawl yn cael ei hanfon i fynu gyda'r 
sobrwydd, y medrusrwydd, a'r difrifoldeb mwyaf; ac er ei fod, mewn mesur, yn wahanol yn 

ngeiriad ei weddi oddiwrth y cyffredinolrwydd o ddynion, ac efallai, i ryw radd, yn 
wrthodedig gan rai Cristionogion Undodaidd a Thrindodaidd, etto i gyd, nis gallasai neb a 
wrandawai arno yn ddiragfarn, ac ychydig o ysbryd gweddi yn llwyodraethu ei galon, lai nâ 
dywedyd Amen gyda'r hen batriarch duwol hwn. 


Cyfrifid ef gan bob enw o Gristionogion, (oddieithr gan rai dynion, na chyfrifant neb yn 
dduwiol nac yn gymmeradwy gyda Duw ond hwy eu hunain,) yn ddyn da; i'r dyben i brofi 
hyn, adroddaf chwedl ag sydd yn adnabyddus i lawer.—Breuddwydiodd un Pregethwr yn 
mhlith y Trefnyddion Calfinaidd, (neu o'r hyn leiaf fe luniodd freuddwyd,) iddo fod yn y 
nefoedd, ac iddo 

sylwi ar borthor y nefoedd yn derbyn neu yn gwrthod y sawl a geisient fyned i mewn. Llawer 
a dderbyniwyd, a llawer a wrthodwyd, nes y daeth Mr. Dafis o Gastell-hywel yno, a gofynodd 
y porthor pwy oedd; attebodd yntau; gorchymynodd y porthor iddo, wedi ystyried ychydig, 
fyned wrth gil y drws. Llawer o bregethwy ryn mhlith yr Undodiaid a'r Arminiaid a 
wrthodwyd, heb holi, braidd, pwy oeddynt; ac ni dderbyniwyd yr un o honynt ond Mr. Dafis, 
a hwnw i gil y drws. Peth rhyfedd na fuasai y Pregethwr wedi breuddwydio ei fod rhwng 
colynau y cythreuliaid yn uffern isod, fel y dywedir. Ond talodd well parch iddo, mae yn 
debyg, a da yr haeddai barch. 


Yr ydwyf wedi sylwi ychydig arno yn flaenorol fel ysgol-feistr, ac nid ydyw yn 
anghenrheidiol i mi sylwi rhagor arno yn y swydd hôno; y mae ei glod, fel y cyfryw, wedi 
myned yn rhy helaeth i neb ei ddiraddio byth, tra byddo cof am dano. 


Mae yn dra thebyg nad oedd yr Awen brydyddawl yn naturiol ganddo, fel yr wyf yn 
credu mor gadarn ag y credais i un peth erioed ei bod gan rai; ond iddo, 

trwy rym cynneddfau, adnabyddiaeth helaeth â'r hynafiaid, ac ymrôad diflino i astudiaw, 
gyrhaeddyd gradd helaeth iawn o ddawn brydyddawl. Arferodd ei ddawn at bethau 
cyffredin; llawer o'i hymnau ydynt yn gymmeradwy iawn, ac wedi cael derbyniad gan bob 
enw o Gristionogion, ond efallai yn anadnabyddus i rai, fel ei gân, “Cri y Carcharor;” yr hon, 
pan ddaeth gyntaf i gymmydogaeth nid can milldir o Lanrhystyd, oedd gymmeradwy iawn, 
nes y daethant i adnabod pwy oedd ei hawdwr, yna dibriswyd hi yn fawr, nid oedd werth 
dim, braidd. Dyma beth wna rhagfarn! Dyma ymddygiad y ffôl yn ei ffolinebau! Wfft iddo! 

Yr oedd ei gyfeillgarwch yn hollol briodol i'w fawredd ei hun: fel hyn y gwahaniaethai 
oddiwrth bawb, braidd; yr oedd yn ymddyddan â'r cardotyn tlawd gogystal â'r boneddig 
mawr. Yn wir, tra bu, yr oedd yn hynod am ei gyfeillgarwch. A gawsai y dyn tlawd anghenus 
fod yn ddisylw ganddo, heb ofyn rhywbeth iddo? Na chawsai ddim. Yr oedd, fel hanesydd, yn 
helaeth iawn yn ei wybodaeth, yn enwedigol o'i 

amser ei hun; cawsid ganddo ef wybodaeth am yr hyn a ddygwyddodd er ys tri ugain 
mlynedd yn ol, a rhagor; mawr oedd ei ddawn yn hyn. Nid pethau diles oedd trysorfa ei gof 
ef i gyd; nage, yr oedd amgylchiadau gwladol ac wglwysig yn hollawl ar glawr gydag ef, fel ag 
y gallai y clywedydd, mewn drychfeddwl, lawenhau neu dristhau gyda'r amser a fu yn mhell 
cyn ei eni ef. Pan y byddai yn ymddyddan â'r ieuanc, yn enwedigol â gweinidog yr Efengyl, 
dywedai wrtho am bwysfawrogrwydd ffyrdd crefydd, a'r canlyniad mawr ag sydd yn nglŷn â 
phregethu Crist. Arosai ar hyn, gyda'r boddlonrwydd mwyaf. Llawer gwaith y dywedai, Duw 
a'th fendithio. Cynghorai fel tad tirion, nid fel un yn traws-awdurdodi; nid fel un balch, 
ffroenuchel, gan dybied ei hun yn mhell uwchlaw yr hwn y rhoddai gynghor iddo. Nid felly, 
ond rhoddai gynghor yn garuaidd ac yn dadol. Dymunai i'r hyn ag oedd ef yn ei ddywedyd 
fyned i dre at galon y cynghoredig. Da y cynghorodd, mewn llythyr, ei frawd, y Parch. B. 
Davies,— “Gwnewch yn fawr o'ch amser; gwnewch rywbeth bob dydd; pan ddelo blwyddyn i 
ben, bydd llawer wedi ei wneud yn mhen 365 o 

ddyddiau.” Ni fyddai er dim yn euog o dramgwyddo neb o'i fodd; ac os dygwyddai iddo, yn 
anfwriadol, dramgwyddo rhywun, ymdrechai â'i holl allu i wellhau y clwyf. 


Yr oedd yn hynod o hyderus yn naioni Duw o dan y cyfyngderau mwyaf gofidus a ddaeth 
i'w gwrdd, ac y mae yn anhawdd neillduol i gael un Cristion a gafodd ei ofidio gymmaint ag 
ef. Ond er hyn, dygai dystoliaeth i gyfiawnder, doethindeb, a daioni Duw. Pan y gwelai ereill 
ag oeddynt yn cyd-ddyoddef gydaf ef, yn barod i grymu i'r ddaear, byddai ef yn ddystaw, dan 
ymostwng yn barchus i arfaeth Duw. Trwy ystod ei gystudd olaf, dangosodd beth oedd 
gwerth ei syniadau am Dduw ac am ei ffyrdd; heb un ammheuaeth yn ei feddiannu; heb un 
meddwl gwan yn ei ofidio; yn llawn hyder yn nhiriondeb ei dad nefawl; cyflwynodd ei hun 
i'w Wneuthurwr, gan boeithio yn gadarn, ar sail dda, am adgyfodiad i ddedwyddwch y 
nefoedd, trwy lesu Grist. 

Fel hyn, ar y trydydd o Orph. 1827, y bu farw. Claddwyd ef y Sadwrn canlynol, a thorf 
fawr a ymgasglasant, yn mhlith y rhai yr oedd llawer o Offeiriaid cymmeradwy iawn, a 
dalasant barch, (mewn undeb ag 

ugeiniau o bregethwyr Ymneillduaidd,) i'r hen Batriarch, ar ddydd ei gladdedigaeth. Y Parch. 

D. L. Jones, o Gaerfyrddin, a bregethodd ar yr achlysur, oddiwrth 1 Pedr 1, 8, 9, yn y Capel, i'r 
lle y cludwyd ei gorff o'r anneddle; ac oddiyno i Lanwenog, at ei dadau, ac i ymyl ei hen gyd- 

weinidog Mr. Lloyd. 


“Fel hyn yr hunodd Dafydd gyda'i dadau.” —Terfynwn ein Cofiant â'r sylwadau canlynol, 
fel cymhwysiad neu gasgliad oddiwrch yr ystyriaeth o'r cyfnewidiad ag sydd yn cymmeryd lle 
ar farwolaeth dynion enwog y greadigaeth; sef, rhan o bregeth a draddodwyd gan Awdwr y 
Cofiant hwn yn Llwynrhydowain, y Sabboth canlynol ar ôl ei gladdedigaeth. 


Nid oes un peth ag sydd mor llawn o gysur ac anghysur, o adfyd neu hawddfyd, a'r 
adolygiad o amser wedi darfod—wedi myned heibio. Y mae ystyriaeth dwys a difrifol o'r 
amser hwn yn peri syndod i bob bron; yn achosi rhyfeddod o ddoethineb, gallu, a mawredd 
Llywodraethydd y cwbl. O olwyn! olwyn! y gellir llefaru yn awr uwch y lle a lenwir gan 
amgylchiadau, dygwyddiadau, a phersonau ereill. Y peth oedd er ys ychydig yn ôl, nid ydyw 
yn awr! 

Llenwir ei le ef gan beth arall. Y peth a barodd y deigryn i chwarae yn y llygad y ddôe, sydd 
wedi cael ei symud ymaith i roddi lle i beth a effeithiai yn wahanol! Y briodas-wisg o 
wisgwyd ddôe gan y wyryf, heddyw a gyfnewidir am fantell ddâ galar! Yn un ddôe a lanwai 
uchel ystôl awdurdod, a ddygai wrth air o'i enau, ei amcan i ben; a lenwai ei enau â bywyd a 
marwolaeth ei is-raddolion; a blygai dan ei iau y gwr cryfach nag ef, —sydd heddyw yn 
ddirym yn nystawrwydd y llwch! Yr un ddoe a lônai'r byw â'i ymadroddion, a barai wên ar 
wyneb y weddw alarus,—sydd heddyw yn ddystaw yn llwch y llawr! Yr un ddôe a barai i'r 
cloff, braidd, lammu o orfoledd trwy felusder ei gân; i'r gwan ei galon dybied ei hun yn 
gryfach nâ neb; i'r gwr trymlwythog gan ofidiau y byd hwn i ddyrchafu ei lais cuwch a neb i 
anghofio ei ofid, ac i lOni ei ysbryd, —sydd heddyw yn ddystaw ei gân! mud yw ei lais yn 
nhawelwch y bedd! cauedig yw ei enau dan gloion oer angau! mwy ni chlywir ei blethedig 
sain! mwy ni ddifyra y byw â'i ymadroddion peraidd! 

CANYS HUNODD GYDA'I DADAU! 


Ciliau, Ionawr, 1828. 


38 


